Езоп
Свиня и овце

Превод от старогръцки: Тодор Сарафов, 1967

chitanka.info

Сред стадо овце се промъкнала една свиня и захванала да пасе заедно с тях. Когато в края на краищата овчарят я хванал, започнала да крещи и да се дърпа. Овцете започнали да я укоряват, че вика и добавили:

— Та нас той постоянно ни лови и ние не крещим.

А тя им отвърнала:

— Че моето улавяне съвсем не е като вашето. Овчарят вас ви лови или заради вълната, или заради млякото; а мен — заради месото.

Баснята показва, че имат право да се вайкат ония, за които съществува опасност не за парите, а за живота им.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.